Okresná prokuratúra Bánovce nad Bebravou 
K Zornici 892, 957 01 Bánovce nad Bebravou 	

Sp. zn. : Pv 7/12/3301	Bánovce nad Bebravou, 12.4.2012
EEČ : 2-23-8-2012

U Z N E S E N I E

Trestná vec:	obvinená XXXXX 
Prečin:	zanedbanie povinnej výživy podľa § 207 odsek 2 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Bánovce n/Bebravou
Rozhodnutie:
Podľa § 215 odsek 1 písmeno h Trestného poriadku zastavujem trestné stíhanie obvinenej:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
Skutková veta:
trestné stíhanie obvinenej XXXXX, nar. XXXXX XXXXX, trvale bytom XXXXX pre prečin zanedbania povinnej výživy podľa § 207 ods. 2 Trestného zákona na tom skutkovom základe, že hoci jej z ustanovenia § 62 ods. 1 a nasl. Zákona o rodine vyplýva povinnosť prispievať na výživu detí a rozsudkom Okresného súdu XXXXX XXXXX zo dňa XXXXX právoplatným dňa 13.9.2010 bola zaviazaná prispievať na výživu svojich dcér XXXXX, nar. XXXXX a XXXXX, nar. XXXXX, na každú vo výške 50 Eur mesačne vždy do 20. dňa v mesiaci vopred k rukám oprávneného, ich otca XXXXX, trvale bytom XXXXX, ktorému boli zverené do osobnej starostlivosti v období od 15.3.2011 doposiaľ, napriek tomu, že mala dostatočný príjem vo forme invalidného dôchodku si svoju zákonnú povinnosť vyživovať iného neplnila, čím sa jej plneniu vedome vyhýbala, a v sledovanom období jej tak vznikol na nezaplatenom výživnom celkový dlh na obe dcéry vo výške 1.300 Eur

Právna veta:
lebo zanikla trestnosť činu
Odôvodnenie:
Poverený príslušník Obvodného oddelenia PZ XXXXX uznesením pod XXXXX zo dňa 5.1.2012 podľa § 199 ods. 1 Trestného poriadku začal trestné stíhanie pre prečin zanedbania povinnej výživy podľa § 207 ods. 1 Trestného zákona na tom skutkovom základe, ako je to uvedené vo výrokovej časti predmetného uznesenia.

Uznesením povereného príslušníka Obvodného oddelenia PZ XXXXX pod ČVS:XXXXX zo dňa 30.1.2012 bolo podľa § 206 ods. 1 Trestného poriadku rozhodnuté o vznesení obvinenia XXXXX pre prečin zanedbania povinnej výživy podľa § 207 ods. 2 Trestného zákona na skutkovom základe uvedenom v predmetnom uznesení.

V priebehu skráteného vyšetrovania bolo zistené, že dlžné výživné za obdobie od 15.3.2011 doposiaľ, za ktoré je obvinená XXXXX trestne stíhaná, bolo z jej strany k dnešnému dňu uhradené v celom rozsahu. Uvedené vyplynulo z výpovede svedka, oprávneného príjemcu výživného XXXXX, pričom z vykonaných dôkazov súčasne vyplynulo, že v priebehu neplatenia výživného obvinenou jej nezaopatrené dcéry XXXXX a XXXXX netrpeli núdzou a obdobie neplatenia výživného na nich nezanechalo trvalo nepriaznivé následky. 

	Podľa § 215 ods. 1 písm. h) Trestného poriadku prokurátor zastaví trestné stíhanie, ak zanikla trestnosť činu.

V zmysle § 86 písm. a) Trestného zákona trestnosť trestného činu zanedbania povinnej výživy podľa § 207 Trestného zákona zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.
 
Vzhľadom ku skutočnosti, že obvinená XXXXX svoju vyživovaciu povinnosť za obdobie, za ktoré je trestne stíhaná splnila skôr, než sa súd odobral na záverečnú poradu a trestný čin nemal trvalo nepriaznivé následky, v zmysle osobitného ustanovenia o účinnej ľútosti podľa § 86 písm. a) Trestného zákona trestnosť prečinu zanedbania povinnej výživy podľa § 207 ods. 2 Trestného zákona  zanikla. 

Prihliadnuc k vyššie uvedeným skutočnostiam, bolo potrebné rozhodnúť tak ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Pavel Štefan
prokurátor